Baer Edle von Huthorni suguvõsa aadlivapp
**Magnus Johann von Baer**, ametlikult **Magnus Johann Baer Edler von Huthorn** (vene keeles *Магнус фон Бэр*) (27. mai (ukj 7. juuni) 1765 Piibe mõis – 31. august (vkj 19. august) 1825 Königsberg) oli baltisaksa põllumees ja rüütelkonnategelane. Ta oli Karl Ernst von Baeri isa.

Elulugu
-------

### Päritolu ja haridus

Põlvnes Baeri Eestimaa aadlisuguvõsast. Tema isa oli Lasila, Piibe, Selli, Sutlema ja Kiidjärve mõisnik Heinrich Johann Baer Edler von Huthorn (1723–maeti 1776), ema Nursi mõisast pärit Anna Louise von Freymann (1734–1814). Hariduse omandas Erlangeni ülikoolis, kus ta immatrikuleeriti 1783. aastal.

### Sõjaväeteenistus

Naasis pärast ülikoolistuudiumi lõppu 1785. aasta suvel Eestimaale. Järgnevalt astus Venemaa keisririigi sõjaväeteenistusse, kus teenis välja alamporutšiku auastme.

### Rüütelkonnategelane

Pärast sõjaväest erruminekut oli tegev Eestimaa rüütelkonna teenistuses. Valiti meeskohtu assessoriks, kellena oli 1802. aasta talurahvakorralduse komisjoni liige. Hiljem oli meeskohtunik. Aastatel 1815−1818 oli ta ühe ametiaja Eestimaa rüütelkonna peamees, seejärel oli kuni surmani Eestimaa maanõunik.

Mõisavaldused
-------------

1787. aastal päris pärast isa surma emale langenud Piibe ja Selli mõisad. Viimase pantis ta küll 1788. aastal ära, kuid sai pandilepingu lõppedes tagasi. Kuni 1787. aastani oli ta koos ema ja vanema vennaga Kiidjärve mõisa omanik. Aastatel 1794−1798 kuulus talle Liivimaal Visusti pandimõis.

Teosed
------

* *Land-Rolle des Ehstländischen Gouvernements* (1818)

Perekond
--------

Abiellus 1787. aastal Vohnja mõisas oma onutütre Juliana Louise von Baeriga (1764–1820). Abielust sündisid:

* Louise Charlotte von Baer (1787–1862), abiellus Karl von Hagmanniga
* Ludwig Heinrich Magnus von Baer (1789–1834), Piibe mõisnik
* Karl Ernst von Baer (1792–1876), maailmakuulus arsti- ja loodusteadlane, Piibe mõisnik
* Andreas Johann Gustav von Baer (1796–1856), alampolkovnik
* Helene Juliane von Baer (1798–1834)
* Caroline Emilie von Baer (1799–1866)
* Euphrosine Adeline von Baer (1806–1879)

### Sugupuu

|  |  |  |  |
| --- | --- | --- | --- |
|  **Magnus Johann von Baer**  | Heinrich Johann von Baer | Heinrich von Baer | Andreas Baer |
| Gertrutha Agneta Neederhoff |
| Anna Magdalena von Waldeck | Christoph Reinhold von Waldeck |
| Barbara Christina von Helmersen |
| Anna Louise von Freymann | Carl Johann von Freymann | Carl Otto von Freymann |
| Catharina Elisabeth von Rothausen |
| Anna Christina von Reutz | Georg Friedrich von Reutz |
| Ursula Elisabeth de Grave |

Vaata ka
--------

* Baer (Eestimaa aadlisuguvõsa)

Viited
------

1. 1 2 3  Lenz, Wilhelm. Deutschebaltisches biographisches Lexikon 1710−1960. Köln-Wien: Böhlau Verlag, 1970, lk 23.
2. ↑  Stryk, Leonhard von. Beiträge zur Geschichte der Rittergüter Livlands. Erster Teil. Der ehstnische District. Dresden: Druck von Albanus´schen Buchdruckerei, 1877, lk 183.
3. ↑  Stryk, Leonhard von. Beiträge zur Geschichte der Rittergüter Livlands. Erster Teil. Der ehstnische District. Dresden: Druck von Albanus´schen Buchdruckerei, 1877, lk 67.

Välislingid
-----------

* ID puudub veebisaidil "BBLD - Baltisches biografisches Lexikon digital"
* Väljavõte Eestimaa rüütelkonna genealoogilisest käsiraamatust

|  |  |  |
| --- | --- | --- |
| Eelnev**Krahv Paul von Tiesenhausen** | **Eestimaa rüütelkonna peamees**1815–1818 | Järgnev**Otto Johann Stephan von Rosen** |